Vladimir Putin va participa de joi după-amiaza până vineri într-o vizită oficială în Belarus, prin care va încerca consolidarea „parteneriatului strategic” cu statul vecin.
Vladimir Putin se va întâlni la Minsk cu omologul său belarus Aleksandr Lukaşenko. Vizita oficială va dura până vineri, timp în care cei doi lideri politici vor discuta despre dezvoltarea parteneriatului strategic dintre cele două țări, despre perspectivele integrării în cadrul Uniunii statale Rusia-Belarus, precum și despre „problemele-cheie de pe agenda internaţională”, potrivit purtătorului de cuvânt al Kremlinului, Dmitri Peskov.
Cei doi lideri vor discuta și despre consolidarea securității comune, situația din regiune și reacția comună la amenințările NATO, potrivit AGERPRES.
Vizita lui Putin în Belarus se desfășoară în același timp cu debutul exercițiilor nucleare tactice din apropiere de Ucraina. Acestea au dus la îngrijorări atât din partea Kievului, cât și din partea Alianței Nord-Atlantice. Putin a declarat cu privire la aceste exerciții că sunt răspunsuri la amenințările din partea puterilor occidentale, iar Lukașenko i-a cerut să participe la aceste manifestări.
Exericițiile nucleare se desfășoară în Districtul militar Sud, care include regiunile din sudul Rusiei, cele patru regiuni ucrainene anexate de Moscova în 2022, respectiv Doneţk, Lugansk, Herson şi Zaporojie, dar și Crimeea, anexată în 2014. Președintele Belarusului a declarat că aceste exerciții militare au scop defensiv și reprezintă un factor de descurajare împrotriva unei agresiuni din partea NATO.
Vizita în Belarus este a doua pe care Putin o desfășoară în străinătate, de când a fost investit în funcția de președinte pentru un al cincilea mandat de șase ani. Prima vizită a liderului Kremlinului a fost în perioada 16-17 mai, în China.